Nicolas Cage
Nicolas Kim Coppola, poznatiji kao Nicolas Cage, američki je glumac, filmski producent i režiser. Bio je glavni glumac u različitim žanrovima, od romantičnih komedija i drama do naučne fantastike i akcije. U počecima karijere glumio je u filmovima poput Djevojka iz doline (1983), Utrka s Mjesecom (1984), Ptičica (1984), Peggy Sue se udala (1986), Podizanje Arizone (1987), Začarana mjesecom (1987), Poljubac vampira (1989), Divlji u srcu (1990), Medeni mjesec u Vegasu (1992) i Red Rock West (1993). Cage je dobio Oscara, Zlatni globus i Nagradu Udruženja filmskih glumaca za ulogu holivudskog pisca alkoholičara u filmu Napuštajući Las Vegas (1995) prije no što je privukao pažnju šireg auditorija u mainstream filmovima poput Hrid (1996), Čovjek bez lica (1997), Opasan let (1997), Grad anđela (1998) i Nacionalno blago (2004). Dobio je drugu nominaciju za Oscara za ulogu Charlieja i Donalda Kaufmana u filmu Adaptacija (2002). Iste godine režirao je film Sonny, za koji je bio nominiran za Veliku specijalnu nagradu na Filmskom festivalu Deauville. Cage je vlasnik produkcijske kompanije Saturn Films. Producirao je filmove kao što su Sjenka vampira (2000) i Život Davida Galea (2003). Iako su njegovi nastupi u filmovima Prognostičar (2005), Gospodar rata (2005), Zli poručnik (2009) i Kick-Ass (2010) zaradili pohvalne kritike, uz uloge u komercijalno uspješnim filmovima poput Ghost Ridera (2007) i Proročanstva (2009), Cage je bio jako kritiziran proteklih godina zbog svog odabira uloga. Neke od njih kritika je jednoglasno pokopala. Međutim, nedavno je glumio u filmovima The Croods i Joe, koji su toplo dočekani od strane kritičara.